Minister in die sop oor middagete by vriend‘n Skermgreep van Manana se twiet oor Abrahams. Die minister van kommunikasie, Stella Ndabeni-Abrahams, se politieke loopbaan hang aan ŉ draadjie nadat sy die rampregulasies oortree het. Pres. Cyril Ramaphosa het haar vanmiddag gevra om hom dringend te spreek om te verduidelik hoe haar gedrag by die regering se kommunikasiestrategie oor die koronavirus inpas. Dit nadat ŉ foto Dinsdag op Twitter versprei is wat wys hoe sy Sondag middagete geniet saam met ŉ klomp mense by die huis van haar vriend Mdu Manana, voormalige adjunkminister van hoër onderwys. “Dis fantasties of ŉ voormalige kollega en suster, Stella Ndabeni-Abrahams, by my [aan huis] te onthaal,” lui die byskrif by ŉ foto van Manana, Abrahams en ander mense wat aansit by ŉ etenstafel. Dit is luidens die rampregulasies onwettig om enigsins buite jou (eie) huis te wees, tensy jy noodsaaklike inkopies doen, dokter toe gaan, apteek toe gaan, met amptelike regeringswerk besig is of ŉ welsynstoelaag moet ontvang. Mduduzi Manana (Foto: Flickr/Governmentza) Manana, wat sy pos as adjunkminister verloor het nadat hy glo ŉ vrou aangerand het, het bevestig die foto is outentiek en het Dinsdag die rede vir haar besoek verduidelik. Volgens hom was Ndabeni-Abrahams besig met werk in die omgewing toe het sy kom inloer het. “Sy het ŉ perseel in Fourways [Johannesburg] besoek waar ŉ aantal studente aan Covid-19- digitale dienste gewerk het. Die studente het beskermende kleredrag soos maskers nodig gehad, wat my stigting tans aan hulpbehoewendes versprei. Ek het vir haar gesê sy kan van dié toerusting by my huis kom optel en sy het so gemaak,” lui ŉ verklaring wat Manana Dinsdag op Twitter geplaas het. “Ek en my gesin was besig om middagete te eet en ek het haar saamgenooi. Oortreding van die rampregulasies is strafbaar met ses maande tronkstraf, of ŉ boete, of albei. Meer as 70 000 Suid-Afrikaners is reeds weens die oortreding van noodregulasies aangekeer, onder wie ŉ bruidspaar in KwaZulu-Natal. Daar was egter nog geen optrede teen Ndabeni-Abrahams nie. In die woorde van die politieke kommentator Karima Brown plaas dit Ramaphosa voor ŉ groot toets. Hy moet nou bewys of dieselfde reëls geld vir sy ministers as vir gewone landsburgers.